|  |
| --- |
| **Gen. 17:1-27**  **“Sigbare bevestiging van die onsigbare...”**  Andries Burger, GK Pinetown, 15 Okt. 2017 |

Die Here gee nie sy volle openbaring van Homself en van sy wil in ons hele lewe alle op eenslag, en alles volledig en finaal nie.

Hy doen dit mettertyd, gaandeweg, soos mis wat voor jou opklaar terwyl jy jou lewenspaadjie stap.

So was dit ook met Abram en met die verbond wat die Here het hom en sy nageslag en uiteindelik alle gelowiges gesluit het – en wat Hy vandag nog steeds in stand hou.

Abram was al 75 oud toe die Here hom geroep het daar in Ur en Haran om sy land en sy familie van afgodedienaars te verlaat en die Here te volg. (Gen. 12:1)

Omdat hy die Here se beloftes geglo het, het hy weggetrek sonder om te weet waarheen. (Heb. 111:8)

In Kanaän het die Here sy beloftes aan hom herhaal en later, toe Abram baie angstig was omdat hulle steeds nog nie ŉ kind het nie, het die Here weer vir Abram van sy beloftes verseker en dit gewaarborg deur ŉ eensydige verbond uit genade met Hom te sluit. (Gen. 15).

Maar, helaas, op 86 was hulle steeds kinderloos, en volgens die gebruik van hulle tyd neem Abram, op sy vrou Sarai se aandrang, haar slavin Hagar as vrou. Dit was sodat Hagar, namens Sarai, vir Abram ŉ seun kon hê. So was dit en hulle noem hom Ismael soos die Here beveel het.

Vir 13 jaar al is Abram rustiger want God het aan hom ŉ seun gegee, en die res van die beloftes sou volg soos die Here beloof het, en in sy verbond bevestig het.

Maar daar is nog wat die Here oor sy verbond wil bekend maak. Hy doen dit in die ontmoeting waarvan ons gelees het in Gen 17, toe Abram al 99 jaar oud is en Sarai 90.

Ek gaan nie die ontmoeting in die volgorde hanteer soos dit beskryf is nie, maar eerder die logiese elemente daarvan.

Eers ŉ kort opmerking oor hoe God Homself bekendstel,

dan die verbond en die beloftes wat Hy herhaal, en

dan dit wat Hy nou die eerste keer duidelik maak –

die eis of gevolge van sy verbond.

Laastens trek ons dit dan deur na God se verbond met ons en sy eise aan ons.

**Sy bekendstelling:**

God stel Homself voor as “El Shaddai” – “die Almagtige”. Dit belig die geweldige kontras tussen Hom en die natuur – menslik gesproke kan ŉ egpaar van 99 en 90 nie kinders hê nie, maar God is Almagtig. Maar ook die kontras tussen die Almagtige en die mens – wanneer die Almagtige oor die ganse heelal praat, dan luister jy!

Maar na sy bekendstelling noem Hy homself in die res van die openbaring “Elohim”, wat dui op Hom as “Skepper-God”. Want Hy gaan lewe skep uit die dood, ŉ eie seun vir ŉ baie ou en onvrugbare egpaar.

**God herhaal dieselfde beloftes en verbond – en brei dit uit**

Die Here begin deur sy beloftes aan Abram te herhaal. Dis dieselfde beloftes, maar Hy stel dit in nog ŉ groter mate as voorheen. Die grootsheid daarvan word meer en duideliker:

Die groot nageslag wat Hy voorheen beloof het, brei Hy nou uit as ŉ menigte nasies (v.4). Abram sal die vader van baie nasies wees (v.5), en daar sal konings uit sy nageslag kom (v.6) en hulle sal die hele Kanaän as ŉ blywende besitting ontvang.

En om te wys dat dit nou gaan begin gebeur verander die Here sy naam na Abraham.

(Die “vader van baie” word nou die “vader van ŉ menigte”.)

En dan trek Hy ŉ streep deur die gebruike van die tyd om meer as een vrou te hê. Al sou Hy dit eers finaal in die Nuwe Testament doen, wys Hy vaagweg dat Hy met die huwelik net een man en een vrou in gedagte het.

Nie jou byvrou, Sarai se slavin nie. Jou vrou, Sarai self sal die seun van die belofte hê (v.15). Daarom verander die Here haar naam van Sarai na Sara.

(Nie meer net “my prinses” nie, van nou af net “prinses” want nasies en konings sal uit haar voortkom.)

Abraham het in verwondering en verbasing gelag (v.17). Hoe wonderlik is dit tog nie!

Maar steeds dink hy aan Ismael as die vervulling van die belofte.

Nee, sê die Here, nie Ismael nie! Jou vrou Sara sal self ŉ seun hê en jy moet hom Isak noem (v.15, 19), dit beteken “hy lag.”

Al die beloftes oor sy nageslag, hoe baie hulle sal wees, die land wat hulle sal ontvang en veral ook die seën wat hulle verander moes en sou wees sal deur Isak in vervulling gaan.

Veral ook die Een wat sou kom, Jesus Christus in wie al die volke van die aarde geseën is (Gen. 12:3).

Die Here gee egter ŉ baie belangrike uitbreiding van die verbond – nou nie net met Abram soos in Gen. 15 nie, maar met sy nageslag, in hulle geslagte (NAV) as ŉ ewige verbond (OAV).

ŉ Verbond sonder einde met elke geslag in herhaling – “Ek sal hulle God wees” (v.8)

Dit is nie nuwe beloftes en ŉ nuwe verbond nie. Dit is dieselfde beloftes (Gen 12:1-3) wat herhaal en uitgebrei word, dit is dieselfde verbond wat God reeds met Abram gesluit het (Gen. 15) nou verder uitgebrei as ŉ ewige verbond met elke geslag wat kom, sonder einde.

By die verbond, maak die Here nou die gevolge of **die eise van sy verbond** bekend

Die verbond wat God met Abraham, en nou met sy nageslag as ŉ ewige verbond gesluit het, plaas verpligting of verantwoordelikheid op Abraham en sy nageslag.

Maar onthou eers – die beloftes is reeds gemaak – sonder verpligting.

Die verbond is ook reeds gesluit en in die verbondseremonie het God alleen tussen die middeldeurgesnyde karkasse gestap.

Abraham het reeds die geregtigheid van Christus ontvang alleen omdat hy geglo het.

Die eise van die verbond is dus nie om die verbond te verdien of om goed genoeg te wees om dit te ontvang nie. Hy het dit reeds ontvang uit genade en dis reeds bevestig omdat hy geglo het.

Die eise volg omdat hy reeds in die verbond staan. Omdat Abraham reeds God se eensydige, genade verbond ontvang het, daarom moet hy lewe soos iemand met wie God ŉ verbond het.

**En wat is hierdie eise:**

v. 1: “Lewe naby my en wees opreg!

v. 10: “elke lid van die manlike geslag moet besny word.”

**Lewe naby my (NAV) – Wandel voor my aangesig (OAV)**

Wat beteken dit om naby God te lewe, om voor sy aangesig te wandel?

Dit is om in God se teenwoordigheid te lewe. Ons is altyd in sy teenwoordigheid, maar ons moet bewustelik naby en voor Hom lewe.

Dit is om alles reg voor Hom te dink, te sê en te doen – niks om die hoekie nie. Alles in die helder lig en niks in die donker weggesteek nie.

Dit is om aktief te vra en te soek na sy wil in jou lewe. Dit is om altyd eers te vra en te doen wat God wil, en nie wat jy wil, of wat die samelewing verwag of goedkeur nie,

dit is om deurlopend met God en sy Woord te lewe – op jou eie en saam met God se mense in die gemeente.

Dit is om in God se lig te lewe – Johannes skryf (1 Joh. 1:5, 7) dat “God lig is sonder enige duisternis in Hom” en dat “as ons in die lig moet lewe soos Hy in die lig is.”

Wandel naby my en wees opreg (NAV) – Wandel voor my aangesig, dan sal jy opreg wees (OAV)

Opreg – dit is sonder onreg, God se kinders word soms “die opregtes” genoem.

Die OAV se vertaling bring die kern duideliker uit.

Hier is twee kante van die saak –

as julle naby my lewe dan sal julle opreg word; en

as julle naby my lewe dan sal dit wys dat julle opreg is.

Dit is wat Johannes verder in 1 Joh. 1:7 bedoel met, *“as ons in die lig lewe soos Hy in die lig is, het ons met mekaar deel aan die gemeenskap en reinig die bloed van Jesus, sy Seun ons van elke sonde.”*

Opreg – deur en in Jesus Christus gereinig.

Hierdie is nie ŉ voorstel of ŉ suggestie of ŉ aanbeveling nie.

God die Almagtige gee dit as ŉ bevel aan Abraham, en sy nageslag – aan elkeen wat ingesluit is in die eensydige genade verbond van God.

“lewe naby my – wandel voor my aangesig”

**Die tweede eis: die besnydenis**

Die besnydenis self het voordele van higiëne, maar daar is veral twee baie belangriker redes waar om dit die teken is wat God voorskryf.

Hierdie sigbare teken moet iets van die onsigbare betekenis van die verbond en veral die verbondsbeloftes uitbeeld.

Juis in besnydenis sien veral ons twee betekenisse duidelik uitgebeeld.

Die eerste gaan oor die saad van die mens, die oorsprong van die lewe, die begin van geslag na volgende geslag

wat in sy wese verdorwe is en reiniging nodig het, en daarby

die tweede, dat daardie reiniging met bloed gepaard gaan.

(Abraham sou nog nie weet nie, maar ons weet dit wys heen na Christus se bloed wat ons van al ons sondes reinig.)

Dit is sigbare fisiese teken, maar dit maak ŉ onsigbare saak duidelik. Dit gaan reeds by Abraham en Israel in die Ou Testament oor die geestelike betekenis van die teken.

Jeremia skryf bv. in Jer. 4:4, dat dit gaan oor die besnydenis van die hart.

En dit is hoekom die Here baie duidelik maak dat die wat hulle nie laat besny nie, nie deel van sy volk is nie (v.14).

Calvyn skryf dat die verbond bekragtig word wanneer die beloftes in geloof omhels word,

en dat die sakrament, die besnydenis die uitwendige bevestiging is daarvan.

Abraham se besnydenis is ŉ uitwendige bevestiging van wat hy glo.

As iemand hom nie besny nie, dan is dit ŉ uitwendige bevestiging dat hy nie die beloftes van die verbond glo nie, en daarom die verbond verbreek het.

So, volwassenes is besny nádat en ómdat hulle self die verbondsbeloftes geglo het. (Jy sou ook in die taal van die Baptiste van ŉ bekerings-, of ŉ geloofs-besnydenis kon praat.)

Maar die teken is ook vir die kinders van verbondsouers wat die beloftes van die verbond glo.

Daar is allerlei redes hoekom dit die agste dag moes wees,

die belangrike is dat kinders die teken ontvang het dat hulle ingesluit is in God se beloftes – nog voordat hulle dit kon verstaan of glo.

En as ouers hulle seuntjie nie sou besny nie – dan is dit bevestiging dat hulle nie glo dat God se beloftes vir hulle kinders bedoel is nie.

Daarin minag hulle nie net die teken nie, maar die betekenis.

Dan stel hulle hulleself buite God se verbond en sy volk. Ontneem hulle hul kinders van die beloftes van die verbond.

God was (en is) baie ernstig hiermee.

Ons lees bv. in Ex. 4 dat toe Moses op pad was na Egipte toe het die Here bykans sy lewe geëis omdat hy nie sy seuns besny het nie. Eers toe sy vrou die kinders besny, toe was Moses se lewe gespaar.

Wanneer jy die teken van God minag, dan minag jy die wat die teken beteken, naamlik God se beloftes. Dan verwerp jy God se genade!

**Wat van gelowiges in die Nuwe Testament, wat van jou en my?**

Onthou jy dat God se verbond met Abraham se nageslag ook was – as ŉ ewige verbond?

Geld sy verbond met jou en my ook, al is ons nie Jode nie?

Is jy ŉ kind van Abraham?

As jy in Jesus Christus glo dan is jy ŉ kind van Abraham – ŉ geloofskind, ŉ geestelike kind.

Dit is direk duidelik uit Gal. 3.7. *“Julle sien dus dat dié wat glo, kinders van Abraham is.”*

Bedoel dit dat die beloftes van versoening met God deur Abraham se nasaat ook vir jou en jou nageslag geld?

Natuurlik.

Dis tog presies wat Petrus sê in Hand 2:39,

“Wat God belowe het, is vir julle en vir julle kinders ...”

En in Rom. 4:11 lees ons van Abraham dat “11Hy het die besnydenis as 'n teken ontvang.

Dit is 'n seël wat bewys dat God hom vrygespreek het deurdat hy geglo het toe hy nog onbesnede was.

Die doel daarmee was dat hy die vader sou wees van almal wat glo al is hulle nie besny nie...”

Maar lewe ons nie in ŉ *nuwe verbond* nie? Die Here sê tog in Jer. 31 dat Hy ’n nuwe verbond sal oprig, en in Heb. 8 lees ons dat vorige verbond oud en uitgedien geraak het?

Wat is hierdie nuwe verbond en wat is dit anders as die ou verbond dan?

In Jer. 31:31-34 verwys spesifiek na die verbond wat die Here later met Israel by Sinaï sou sluit en wat hulle verbreek het.

Dit verwys na die bediening van die verbond in die offers en rituele wat vir Israel voorgeskryf is.

Die nuwe verbond is steeds dieselfde beloftes, maar die bediening daarvan is nuut.

Die oue het uitgesien in verwagting na Jesus en sy seëninge wat sou kom,

die nuwe roep in herinnering dat Jesus reeds gekom het en dat sy seëninge reeds verkry is.

In die ou verbond het God sy wet op kliptafels geskryf en het Hy sy teenwoordigheid in die tempel gesimboliseer met ŉ voorhangsel wat die verbondsvolk van die allerheiligste afgekeer het.

In die nuwe verbond skryf God sy wet op gelowiges se harte, is sy teenwoordigheid deur sy Heilige Gees ŉ geestelike werklikheid in gelowiges se lewens, is daar geen voorhangsel meer nie en het ons vrye en volle toegang tot die allerheiligste God deur Jesus Christus.

In die ou verbond was die kinders ingesluit in die beloftes en daarom het hulle die teken van die verbond ontvang. Hoe is dit dan moontlik dat God sal die kinders uitsluit in die nuwe, heerliker verbond? En dat hulle nie die sigbare teken van sy beloftes mag ontvang nie?

Ja ons leef in ŉ nuwe verbond, maar dit is dieselfde beloftes as wat Abraham ook in gedeel het. En daarom het ons dieselfde verbondseise as Abraham:

Lewe naby My/Wandel voor my aangesig – en (dan) sal jy opreg wees!

Onthou jy wat dit beteken – om in sy lig te lewe, om sy wil te soek en nie joune of die samelewing sŉ nie, om Hom en sy Woord op jou eie en saam ander gelowiges te soek en daarvolgens te lewe.

Die groot verskil is net dat ek en jy nou die Heilige Gees het om ons hierin te lei. Want soos Israel kan ons dit nie in eie krag doen nie. Maar in die nuwe verbond is Christus deur sy Gees in jou. Lewe dan so naby die Here. Nie om iets te verkry nie, maar as bevestiging dat jy dit reeds in oorvloed ontvang het!

Gebruik die sakramente wat Hy ingestel het nougeset, moet dit nie minag nie.

As jy die doop minag en die nagmaal goedsmoeds oorslaan – dan minag jy dit wat die teken eintlik beteken.

As jou kinders nie doop nie, dan bevestig jy dat jy nie glo dat hulle in God se verbondsbeloftes ingesluit is nie.

As jy die nagmaal nie getrou en met ywer gebruik nie, dan bevestig jy dat nie glo dat Christus se offer absolute noodsaak vir jou is nie.

En dis tog nie waar nie!! Of hoe?!

God kom na elkeen met sy allerwonderlikste beloftes en sluit ŉ eensydige genade verbond met ons;

Sy verbond word bekragtig in ons lewens wanneer ons Hom glo;

die gebruik van doop en nagmaal sakramente is die sigbare bevestiging van ons geloof;

dis deel daarvan om naby God te lewe.

En baie meer nog as aan Abraham, is God deur sy Heilige Gees by ons en in ons sodat ons naby Hom kan lewe. Sodat sy wonderlike beloftes ŉ werklikheid vir ons sal wees – eendag, maar ook nou reeds.

Amen